VENDIM
Nr. 2, datë 13.1.2022
MBI FILLIMIN E PROCEDURËS PËR LICENCIMIN E SHOQËRISË “SPV BLUE 1” SHPK NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK “BLUE 1”, ME VENDNDODHJE NË ZONËN E SHEQ MARINASIT, BASHKIA FIER, ME KAPACITET TË INSTALUAR 50 mw
Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”,  të ndryshuar; të neneve 4, pika 1, germa “a”, 5 pika 1, germa “a”, nenit 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 13.1.2022, mbasi shqyrtoi relacionin nr. 164/4 prot., datë 30.12.2021, të përgatitur nga Drejtoria e Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘SPV Blue 1’ sh.p.k. në veprimtarinë e prodhimit të energjisë elektrike nga centrali fotovoltaik ‘Blue 1’, me vendndodhje në zonën e Sheq Marinasit, Bashkia Fier, me kapacitet të instaluar 50 mw”,
konstatoi se: 

- Shoqëria “SPV Blue 1” sh.p.k., me shkresën e protokolluar në ERE me nr. 1174 prot., datë 23.12.2021, ka paraqitur kërkesën për t’u pajisur me licencë në veprimtarinë e prodhimit të energjisë elektrike nga centrali fotovoltaik, me vendndodhje në zonën e Sheq Marinasit, Bashkia Fier, me kapacitet të instaluar 50 mw.
- Shoqëria ka kryer pagesën e aplikimit në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar.
- Nga shqyrtimi që iu bë dokumentacionit të depozituar në ERE nga shoqëria “SPV Blue 1” sh.p.k., rezulton se shoqëria ka plotësuar kryesisht kërkesat e “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, si më poshtë:
- formati dhe dokumentacioni për aplikim, neni 9, pika 1, germat: “a”, “b”, “c”, plotësuar;
- dokumentacioni juridik, administrativ dhe pronësor, neni 9, pika 2, germat: “a”, ”b”, “c”, “d”, “e”, “f”, “g”, plotësuar;
- dokumentacioni financiar dhe fiskal, neni 9, pika 3, germat “b” dhe “d”, plotësuar;
- dokumentacioni teknik për centralin fotovoltaik, neni 9, pikat 4.4.1; 4.4.2, 4.4.3, germat: “a”,  “b”, “c”, “d”; 4.4.4, germat: “a”,  “b”, “c”, “d”, plotësuar;
- leje nga institucione të tjera, neni 9, pika 4.4.5, germat: “a”, “b”, plotësuar.
- Në lidhje me mungesën e dokumentacionit që ka të bëjë me:
dokumentacionin financiar dhe fiskal, neni 9, pika 3:
- germa “a” (vërtetim për shlyerjen e tatim-taksave dhe detyrimeve ndaj Institucionit të Sigurimeve Shoqërore (për shoqëritë e sapo krijuara vërtetim që nuk ka detyrime)), plotësuar pjesërisht.
Në vërtetimin për shlyerjen e kontributeve të sigurimeve shoqërore dhe shëndetësore nuk pasqyrohet plotësisht shlyerja e pagesave ndaj tatimeve, shoqëria duhet të depozitojë një vërtetim dhe për shlyerjen e detyrimeve tatimore;
- germa “c” (dokumente që vërtetojnë aftësinë dhe/ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera, etj.)), plotësuar pjesërisht.
Nga përmbajtja e letrës së Interesit vërehet shprehja e interesit për financim, por ende nuk është konkretizuar një kontratë huamarrje, në vijim shoqëria duhet të depozitojë në ERE dokumentet përkatës që vërtetojnë aftësinë dhe/ose mbështetjen financiare të saj, lidhur me shumën e deklaruar në letrën për shprehje interesi.
Lejet nga institucione të tjera, neni 9, pika 4.4.5:
- germa “a” (miratimin e OST-së ose OSSH-së për lidhjen e centralit në rrjetin elektrik të transmetimit ose shpërndarjes), plotësuar pjesërisht.
Shoqëria duhet të bëjë me dije fazën në të cilën ndodhet procesi i miratimit të pikës së lidhjes nga OST sh.a.
- Shoqëria duhet të bëjë me dije fazën në të cilën ndodhen punimet e centralit fotovoltaik “Blue 1” dhe gjithashtu të paraqesë në ERE dakordësinë e ortakëve të saj “Matrix Construction” dhe “Blessed Investment”, që territoret në pronësi të tyre, i vënë më dispozicion të ushtrimit të veprimtarisë së prodhimit të energjisë elektrike nga centrali fotovoltaik “Blue 1”, i shoqërisë “SPV Blue 1” sh.p.k., në vijim të shkresës së MIE-s nr. 4268/1 prot., datë 10.6.2021, me lëndë “Transferimi i së drejtës për ndërtim”, me anë të së cilës kjo e fundit ka miratuar transferimin e miratimit të ndërtimit të centralit gjenerues të energjisë elektrike fotovoltaike dhe veprave ndihmëse “Blue 1”, nga bashkimi i shoqërive “Matrix Construction” dhe “Blessed Investment” te shoqëria “SPV Blue 1”.
- Në kontratën nr. 2720 rep. dhe nr. 2066 kol., të datës 9.7.2021, për ndërtimin, shfrytëzimin dhe administrimin e centralit fotovoltaik gjenerues të energjisë elektrike fotovoltaike “Blue 1”, me kapacitet të instaluar 50 mw, dhe veprave ndihmëse, i cili nuk përfiton nga masat mbështetëse, në zonën Sheq Marinas, Bashkia Fier, qarku Fier, nga shoqëria “SPV Blue 1” sh.p.k., të nënshkruar ndërmjet Ministrisë ë Infrastrukturës dhe Energjisë (MIE), në cilësinë e autoritetit kontraktues dhe shoqërisë “SPV Blue 1” sh.p.k. në cilësinë e mbajtësit të miratimit përfundimtar, ka një afat 49-vjeçar, por nga ana tjetër shpjegojmë se ERE, në zbatim të nenit 38, të ligjit nr. 43/2015, “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet. Në rastin konkret, duke qenë se nga studimi i fizibilitetit të centralit fotovoltaik “Blue 1”, rezulton se jetëgjatësia e moduleve fotovoltaike shkon 25 vjet, atëherë ERE kushtëzohet nga kjo jetëgjatësi në dhënien e afatit maksimal për këtë licencë, në veprimtarinë e prodhimit të energjisë elektrike nga centrali fotovoltaik, deri në 25 vjet.
- Në kuadër të përcaktimeve të studimit të fizibilitetit për jetëgjatësinë e moduleve fotovoltaike, ku në rastin konkret rezulton 25 vjet, do t’i kërkohet shoqërisë “SPV Blue 1” sh.p.k. të konfirmojë këtë afat, duke qenë se kjo jetëgjatësi kufizon afatin e një licence prodhimi në kuptim të ligjit nr. 43./2015, të ndryshuar.
Për gjithë sa më sipër, Bordi i ERE-s
VENDOSI:
1. Të fillojë procedurën për licencimin e shoqërisë “SPV Blue 1” sh.p.k. në veprimtarinë e prodhimit të energjisë elektrike nga centrali fotovoltaik “Blue 1”, me kapacitet të instaluar 50 mw, për një afat 25-vjeçar.

2. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

